A Bakeresete ba bogologolo ba ne ba ipona ba lekana? Ba ba neng ba tlhaloganya thuto ga ya Jesu ba ne ba itsaya jalo. Ba ne ba bona ba lekana mo tumelong mme ba bontsha seno ka go bitsana ba re “mokaulengwe.” (Filemone 1, 7, 20) Go ne go sa rotloediwe ope gore a ipone a le botoka mo go ba bangwe. Ka sekai, akanya ka tsela ya boikokobetso e Petere a neng a itlhalosa ka yone mo lekwalong la gagwe la bobedi: “Simone Petere, motlhanka e bile e le moaposetoloi wa ga Jesu Keresete, ke kwalela ba ba amogetseng tumelo, ba ba tsewang ba na le tshiamelo e e lekanang le ya rona.” (2 Petere 1:1) Petere o ne a rutilwe ka namana ke Jesu, mme jaaka moaposetoloi, o ne a na le maemo a a botlhokwa a maikarabelo. Le fa go ntse jalo, o ne a itsaya e le motlhanka mme a lemoga gore Bakeresete ba bangwe ba ne ba na le tumelo ka tshiamelo e e lekanang le ya gagwe.